**ELŐTERJESZTÉS**

**Körmend Város Önkormányzata Képviselő-testületének 2023. május 31-i ülésére**

**Tárgy:** a közterületek nemzeti ünnepeken történő fellobogózásáról szóló rendelet megalkotása

Tisztelt Képviselő-testület!

Magyarország címerének és zászlajának használatáról, valamint állami kitüntetéseiről szóló 2011. évi CCII. törvény felhatalmazást ad a helyi önkormányzatoknak, hogy a település közterületeinek nemzeti ünnepeken történő fellobogózásáról rendeletet alkosson. A felhatalmazás egyben rendeletalkotási kötelezettséget is jelent a jogalkotásról szóló 2010. évi CXXX. törvény 5.§ (8) bekezdése értelmében.

A fentiek értelmében – követve a városban eddig kialakult gyakorlatot – előkészítésre került a rendelettervezet, melyet a Képviselő-testület az előterjesztés mellékleteként megismerhet.

Kérem a Képviselő-testületet, hogy döntsön az önkormányzati rendelet megalkotásáról.

**Előzetes hatásvizsgálat:**

Társadalmi hatás: A rendelet szimbolikus jelentőségű. A nemzeti ünnepek méltó megünnepléséhez hozzátartozik a város fellobogózása is, mely tisztelgés a nemzet ünnepei és emléknapjai előtt, erősíti a nemzeti összetartozást, a nemzeti kultúrához való kötődést.

Gazdasági hatás: a rendelet megalkotásának gazdasági hatása nincs.

Költségvetési hatás: a rendelet megalkotásának költségvetési hatása nem jelentős.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotása törvényben kapott felhatalmazás alapján indokolt és szükséges. Az alkalmazásához szükséges személyi, szervezeti, tárgyi és pénzügyi feltételek adottak.

Körmend, 2023. május 19.

 **Bebes István**

 **polgármester**

**Körmend Város Önkormányzata Képviselő-testülete ……/2023. (V. ….) önkormányzati rendelete**

**a közterületek nemzeti ünnepeken történő fellobogózásáról**

Körmend Város Önkormányzatának Képviselő-testülete Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24.§ (5) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1.§** Az Alaptörvény J) cikk (1) bekezdésében meghatározott nemzeti ünnepeken (a továbbiakban: nemzeti ünnep) a következő közterületeken található villanyoszlopokra szerelt zászlótartókba Magyarország zászlaját kell kihelyezni:

a) Rákóczi utca

b) Batthyány-Strattman László utca

c) Bajcsy-Zsilinszky utca

d) Vasútmellék utca

**2.§** (1) A nemzeti ünnepeken a közterületek fellobogózásának végrehajtásáról az Önkormányzat által fenntartott intézmény, Körmend Város Gondnoksága köteles gondoskodni.

(2) A zászlókat a nemzeti ünnepet megelőző munkanap 16.00 óráig kell az 1.§-ban kijelölt közterületeken elhelyezni, és legkésőbb a nemzeti ünnep elteltét követő 3. munkanapon 16.00 óráig gondoskodni kell a zászlók eltávolításáról.

**3.§** (1) A közvilágító berendezésekre további zászlótartót csak úgy szabad felszerelni, hogy az a létesítmény üzemeltetését, karbantartását ne akadályozza, balesetet ne okozzon és a közúti közlekedést ne veszélyeztesse.

(2) Új zászlótartók elhelyezése esetén a szerkezet felszerelésének helyéről, módjáról és időpontjáról előzetesen a berendezés tulajdonosával és üzemeltetőjével Körmend Város Gondnokságának vezetője köteles egyeztetni.

**4.§** A zászlók tárolásáról, tisztántartásáról és szükség szerinti pótlásáról Körmend Város Gondnoksága gondoskodik.

**5.§** Ez a rendelet a kihirdetését követő napon lép hatályba.

 **Bebes István dr. Stepics Anita**

 **polgármester jegyző**

**Záradék:**

A rendelet kihirdetve a Körmendi Közös Önkormányzati Hivatal hirdetőtábláján való kifüggesztés útján 2023. …….…. napján.

 **dr. Stepics Anita**

 **jegyző**

**INDOKOLÁS**

**a közterületek nemzeti ünnepeken történő fellobogózásáról szóló ……/2023. (V. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

Magyarország címerének és zászlajának használatáról, valamint állami kitüntetéseiről szóló 2011. évi CCII. törvény felhatalmazást ad a helyi önkormányzatoknak, hogy a település közterületeinek nemzeti ünnepeken történő fellobogózásáról rendeletet alkosson. A felhatalmazás a Jat. 5.§ (8) bekezdése értelmében kötelezettséget jelent, ezért a rendelet megalkotása – a magasabb szintű jogszabályoknak való megfelelés érdekében – szükséges és indokolt.

**RÉSZLETES INDOKOLÁS**

**1.§-hoz**

A vonatkozó jogszabályi rész meghatározza a fellobogózással érintett közterületeket.

**2 - 3.§-hoz**

A vonatkozó jogszabályi rész a fellobogózás felelősét és a fellobogózás módját, időtartamát határozza meg.

**4.§-hoz**

A vonatkozó jogszabályi rész a zászlók karbantartásáról rendelkezik.

**5.§-hoz**

A vonatkozó jogszabályi rész hatályba léptető rendelkezést tartalmaz.